Na temelju članka 58. Zakona o odgoju i obrazovanju u osnovnoj i srednjoj školi («Narodne novine» broj 87/08, 86/09, 92/10,105/10, 90/11, 16/12 , 86/12, 94/13, 152/14.,7/17.) i članka 26. i 58. Statuta Osnovne škole ***Meje*** (u daljem tekstu: Škola), nakon provedene rasprave na Vijeću roditelja 17.11.2016., Vijeću učenika dana 20.1. 2017. godine i Učiteljskom vijeću, 30.1.2017. godine, Školski odbor na sjednici održanoj 27.03. 2017. godine donosi:

# KUĆNI RED

## I. OPĆE ODREDBE

**Članak 1.**

Ovim Pravilnikom uređuje se školski red u Osnovnoj školi MEJE Split Gunjačina 1 (u daljem tekstu: Škola).

**Članak 2.**

Ovaj Pravilnik odnosi se na sve osobe tijekom njihova boravka u Školi.

**Članak 3.**

S odredbama ovoga Pravilnika razrednici su dužni upoznati učenike i njihove roditelje odnosno skrbnike.

Ovaj Pravilnik se objavljuje na web stranici Škole, a jedan primjerak ističe se na vidljivom mjestu u atriju Škole.

Pravobranitelju za djecu primjerak ovoga Pravilnika dostavlja se na njegov zahtjev.

## II. BORAVAK U PROSTORU ŠKOLE

**Članak 4.**

Učenici, radnici Škole te druge osobe mogu boraviti u prostoru Škole samo tijekom radnog vremena Škole. Nakon redovne nastave u jutarnjoj smjeni prednost korištenja školskog igrališta imaju učenici produženog boravka. Ostalim učenicima se zabranjuje ometanje.

**Članak 5.**

**U prostoru Škole nije dozvoljeno:**

* pušenje
* nošenje i upotreba oružja
* fotografiranje
* video i audio snimanje
* korištenje mobilnog telefona tijekom nastave. Učeniku koji ovo pravilo prekrši telefon će biti zadržan u Školi do dolaska roditelja.
* Svi oblici psihičkog i fizičkog nasilja i drugi oblici neprimjerenog ponašanja
* pisanje po zidovima i inventaru Škole
* bacanje otpadaka po učionicama, hodnicima i kroz prozor u dvorišta
* unošenje i konzumiranje alkohola i narkotičnih sredstava
* unošenje sredstava, opreme i uređaja koji mogu izazvati požar ili eksploziju
* igranje igara na sreću i sve vrste kartanja
* stvaranje buke i galame, trčanje hodnicima i stubištem kao i druge aktivnosti kojima se narušava red, mir i sigurnost u Školi,
* unošenje tiskovina neprimjerenog sadržaja.

Učenici ne smiju bez odobrenja ravnatelja dovoditi u Školu strane osobe.

Svim osobama nije dopušteno dovoditi životinje u prostorije i okoliš Škole.

U Školi nije dozvoljen bilo koji oblik trgovine.

**Članak 6.**

Dužnost je radnika, učenika i drugih osoba koje borave u Školi, skrbiti se o imovini Škole.

**Članak 7.**

Radnici Škole moraju se racionalno koristiti sredstvima Škole koja su ima stavljena na raspolaganje. Radnici Škole ne smiju iz školske zgrade iznositi materijal i sredstva koja pripadaju Školi.

Svaki uočeni kvar na instalacijama električne struje, plina ili vodovoda, grijanja ili drugi kvar radnici i učenici obvezni su prijaviti ravnatelju, tajniku ili domaru Škole.

**III. RADNO VRIJEME**

**Članak 8.**

Radno vrijeme Škole određeno je Godišnjim planom i programom rada.

**Članak 9.**

Radnici su dužni dolaziti na posao i odlaziti s posla prema rasporedu radnog vremena. Način evidencije nazočnosti na radu određuje ravnatelj.

**Članak 10.**

U slučaju spriječenosti dolaska na rad radnik je dužan obavijestiti ravnatelja o razlozima spriječenosti najkasnije u roku 24 sata od njihovog nastanka, osim ako to ne može učiniti iz objektivnih razloga.

**Članak 11.**

U slučaju zakašnjenja ili iznenadne odsutnosti radnika, njegove poslove obavlja radnik kojeg odredi ravnatelj.

**IV. UČENICI**

**Članak 12.**

Učenici dolaze u školu čisti i uredni, pristojno odjeveni, primjereno učenicima osnovne škole. Nije primjereno na nastavu doći u odjeći koja izaziva pozornost (kratke hlače ili prekratke suknje i majice, prozirna odjeća, duboki dekolte).

**Članak 13.**

Učenici dolaze u Školu prema rasporedu sati i rasporedu rada izvannastavnih i drugih aktivnosti. U zgradu ulaze na glavni ulaz i na znak prvog zvona. Na znak za početak nastave učenici su obvezni biti na svojim mjestima i pripremiti pribor za rad. Učenici mogu svoje mjesto rada promijeniti samo uz dopuštenje razrednika.

Učenici napuštaju Školu nakon završetka školskih obveza. U slučaju kad su izvannastavne aktivnosti i izborna nastava organizirane na način da učenik mora čekati do početka nastave, nije dozvoljeno svojim ponašanjem u unutrašnjem i vanjskom prostoru narušavati red i rad Škole.

**Članak 14.**

**Učenici su dužni:**

* kulturno se ponašati za vrijeme boravka u Školi i izvan nje, uljudno se odnositi prema učiteljima, roditeljima i drugim radnicima Škole, prema njima se ophoditi sa poštovanjem i pozdravljati ih u skladu s pravilima lijepog ponašanja.
* pratiti nastavu i ostale oblike neposrednog odgojno obrazovnog rada te savjesno i odgovorno izvršavati sve obveze
* održavati čistima i urednima prostore Škole
* čuvati školsku imovinu, a svaku moguću štetu prijaviti učitelju ili razredniku

**Članak 15.**

Učenik koji je zakasnio na početak nastavnog sata dužan je ući u učionicu, s time da zakašnjenje obrazloži predmetnom učitelju.

Svako kašnjenje učenika na nastavu učitelj je dužan evidentirati.

**Članak 16.**

U slučaju da učitelj nije došao u učionicu na sat, a zamjena odsutnog učitelja nije prethodno određena, učenici ostaju u učionici na svojim mjestima do dolaska dežurnog učitelja ili drugog djelatnika Škole.

**Članak 17.**

Tijekom nastave učenici ne smiju ometati rad razgovaranjem, šaptanjem, dovikivati se, prepirati, jesti, piti i šetati po razredu. Učenik koji želi nešto pitati ili priopćiti, treba svoju namjeru pokazati dizanjem ruke.

**Članak 18.**

Učenici ne smiju koristiti mobitel, walkman, mp3 player, iPod i druge slične aparate. S početkom nastave učenici i učitelji su dužni iste isključiti ili staviti na bešumni rad.

U slučaju kršenja prethodnog članka od strane učenika, učitelj će učeniku oduzeti sporni predmet koji će mu vratiti na kraju nastavnog sata.

Zabranjeno je svako neovlašteno snimanje radnika ili učenika Škole te bilo kakvo umnažanje i objavljivanje materijala.

**Članak 19.**

Učitelj može za vrijeme nastave učenike uputiti na razgovor kod stručnog suradnika Škole.

**Članak 20.**

Učenici ne smiju samoinicijativno odlaziti sa školskog sata. Dopuštenje za odsustvo sa školskog sata može dati samo predmetni nastavnik toga sata.

**Članak 21.**

Učenici ne smiju bez dopuštenja ulaziti u službene prostorije škole.

**Članak 22.**

Učenici imaju pravo na veliki odmor i male odmore između nastavnih sati. Za vrijeme malih odmora učenici ne smiju napuštati zgradu.

Nepotrebno zadržavanje na hodnicima i higijenskim čvorištima nije dozvoljeno.

**Članak 23.**

Nakon trećeg školskog sata učenici imaju veliki odmor u trajanju od 15 minuta + 5 minuta za ulazak u učionicu.

Za vrijeme velikog odmora svi učenici dužni su napustiti učionicu. Učenici sa zdravstvenim poteškoćama smiju ostati u atriju Škole nakon što se jave svom razredniku ili dežurnom učitelju, dok svi ostale izlaze na dvorište i igralište ako vremenske prilike to dopuštaju. Za vrijeme velikog odmora učenicima je zabranjeno napuštati školsko igralište i dvorište Škole.

U slučaju lošeg vremena, učenici ostaju u svojim učionicama zajedno sa predmetnim nastavnikom gdje čekaju početak novog nastavnog sata.

**Članak 24.**

Kod napuštanja učionice učenici trebaju ponijeti svoje stvari.

Škola nije odgovorna za nestanak stvari i novca učenika za vrijeme njihova boravka u Školi.

**Članak 25.**

Za održavanje rada u razrednom odjelu tjedno se određuju dva redara.

**Redari:**

* pripremaju učionicu za nastavu, brišu ploču i donose prema potrebi nastavna sredstva i pomagala
* izvješćuju dežurnog učitelja o nenazočnosti predmetnog učitelja na nastavi
* prijavljuju učiteljima početkom svakoga nastavnog sata nenazočne učenike
* izvješćuju o nađenim predmetima učitelja, a predmete (knjige, bilježnice, olovke, odjeću, nakit i sl.) odnose dežurnoj spremačici
* nakon završetka nastave posljednji napuštaju učionicu uz prethodnu provjeru ispravnosti učionice, oštećenja zidova, klupa, stolaca i ostaloga inventara te o uočenim oštećenjima izvješćuju predmetnog učitelja

**Članak 26.**

Za vrijeme malog odmora jedan od redara obvezno mora biti u učionici i održavati red.

Svakog učenika koji se ne pridržava reda, redar je ovlašten prijaviti predmetnom učitelju.

Redare iz članka 22.ovoga Pravilnika određuje razrednik prema abecednom redu.

**Članak 27.**

Učenici produženog boravka smiju objedovati samo u blagovaonici. Prije ulaska u blagovaonicu učenici su dužni oprati ruke. Za vrijeme objeda u blagovaonici mora biti red i mir. Nakon završenog objeda učenici su dužni pribor za jelo odložiti na odgovarajuće mjesto.

**Članak 28.**

Knjige posuđene u knjižnici učenici su dužni čuvati i neoštećene pravodobno vratiti.

U slučaju oštećenja, uništenja, gubitka ili ne vraćanja knjižnične građe u knjižnicu učenici su obvezni štetu nadoknaditi u skladu s Pravilnika o radu školske knjižnice.

**Članak 29.**

Učenici su odgovorni za štetu koju učine na imovini Škole prema općim propisima obveznog prava.

**V. DEŽURSTVA**

**Članak 30.**

U Školi za vrijeme rada dežuraju učitelji. Raspored i obveze dežurnih učitelja kao i mjesto i trajanje dežurstva određuje ravnatelj. Raspored dežurstava objavljuje se na oglasnoj ploči Škole.

**Članak 31.**

Dežurni učitelj:

* osigurava red u školi tijekom nastavnog dana,
* vodi računa o redovnom održavanju nastave i ostalog rada tijekom dana,
* obavještava ravnatelja o odsutnosti učitelja,
* izvještava ravnatelja i evidentira u Knjigu dežurstva sve nepravilnosti te intervencije koje su se zbile tijekom dežurstva

**VI. RODITELJI**

**Članak 32.**

Roditelji dolaze u Školu radi informiranja o uspjehu i vladanju učenika kod razrednika ili kod predmetnog učitelja i to isključivo prema rasporedu davanja informacija koje su istaknute na vidnom mjestu u atriju Škole.

Roditelji su dužni do početka informacija biti u atriju škole, a ne po hodnicima i/ili ispred vrata učionice. Informacije se održavaju u prostoriji koja je predviđena rasporedom.

**Članak 33.**

Roditelji se mogu informirati o uspjehu i vladanju svog djeteta putem e-Dnevnika što ne isključuje njihovu obvezu dolaska na informacije u školu.

**Članak 34.**

Roditelji su dužni surađivati sa Školom, pravovremeno se odazivati pozivu, popunjavati ankete i upitnike koje se odnose na život i rad njegova djeteta u Školi, redovito dolaziti na informacije kod razrednika, a kod ostalih učitelja samo prema potrebi ili pozivu, biti nazočni organiziranim roditeljskim sastancima.

**Članak 35.**

Roditelji su dužni u Školu dolaziti primjereno odjeveni te se pridržavati istih pravila odijevanja kao i učenici i radnici.

**Članak 36.**

Roditelji su dužni nadoknaditi štetu koju je njegovo dijete počinilo namjerno ili krajnjim nemarom na imovini Škole u skladu s odredbama Statuta Škole.

Za počinjenu i utvrđenu štetu od skupine učenika, razrednog odjela ili obrazovne skupine, naknada se utvrđuje u jednakim iznosima za sve počinitelje štete.

**VII. UČITELJI**

**Članak 37.**

Učitelji su dužni dolaziti u Školu primjereno odjeveni, a svojim izgledom ne smiju skretati pozornost ostalih osoba u Školi.

**Članak 38.**

Učitelj je dužan doći na radno mjesto najmanje 10 minuta prije početka nastave, otvoriti vrata učionice, prihvatiti učenike na znak prvog zvona. Na kraju završenog sata učitelj kontrolira izlazak učenika. Za vrijeme nastave učitelj će učeniku dozvoliti odlazak u sanitarni prostor samo u opravdanoj nuždi. Za vrijeme malih odmora, učitelj ostaje u svojoj učionici ili je ispred učionice.

**Članak 39.**

Pred sam kraj trećeg školskog sata, predmetni učitelj upućuje redara po marende učenika, a na završetku sata kontrolira podjelu marendi.

Na kraju trećeg školskog sata predmetni učitelj čeka dok dođu učenici koji imaju četvrti školski sat i zaključava učionicu, a djeca odlaze na veliki odmor.

**Članak 40.**

Za vrijeme nastave učitelj se smije zaduživati učenike za obavljanje privatnih poslova niti udaljiti učenike s nastave.

**Članak 41.**

Učitelj je dužan poštivati točno utvrđeni raspored sati i dežurstva i ne može napustiti nastavu i izvannastavne aktivnosti bez odobrenja ravnatelja Škole.

**Članak 42.**

Prema rasporedu davanja informacija koji je istaknut u atriju Škole učitelj je dužan informirati roditelja o uspjehu i vladanju učenika.

**VIII. POSTUPANJE PREMA IMOVINI**

**Članak 43.**

Radnik Škole dužan je pažljivo čuvati školsku imovinu. Za štetu učinjenu na školskoj imovini radnik škole odgovara prema odredbama Pravilnika o radu i općih akata Škole.

**Članak 44.**

Radnici i učenici ne smiju školsku imovinu iznositi iz Škole, te rabiti u privatne svrhe.

**Članak 45.**

Radnici Škole moraju se racionalno koristiti sredstvima Škole koja su im stavljena na raspolaganje.

**Članak 46.**

Radnici Škole ne smiju iz školske zgrade iznositi materijal i sredstva rada koja pripadaju Školi.

**IX. ODNOS UČENIKA I RODITELJA PREMA UČITELJIMA I DRUGIM**

 **RADNICIMA ŠKOLE**

**Članak 47.**

Učenici i njihovi roditelji dužni su uljudno se odnositi prema učiteljima i svim drugim radnicima Škole.

**Članak 48.**

U Školi je zabranjen svaki oblik nasilja, izražavanja neprijateljstva i drugog neprimjerenog ponašanja učenika ili roditelja prema svim djelatnicima škole.

Od odrasle osobe koja i nakon upozorenja nastavi s neprimjerenim ponašanjem, treba zatražiti da se udalji iz prostorija škole. Ako se osoba ne udalji iz prostora škole, svatko se treba za pomoć obratiti najbližoj policijskoj postaji.

**X. PRAVILA SIGURNOSTI I ZAŠTITE OD SOCIJALNO NEPRIHVATLJIVIH**

 **OBLIKA PONAŠANJA, DISKRIMINACIJE, NEPRIJATELJSTVA I NASILJA**

**Članak 49.**

U Školi je svakome zabranjeno izražavanje diskriminacije na osnovi rase ili etničke pripadnosti ili boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u građanskim udrugama, obrazovanja, društvenog položaja, bračnog ili obiteljskog statusa, dobi, zdravstvenog stanja, invaliditeta, genetskog naslijeđa, rodnog identiteta, izražavanja ili spolne orijentacije.

Postupanje djelatnika suprotno odredbama ovoga Kućnog reda smatra se povredom radne obveze.

**Članak 50.**

U svim slučajevima nasilja među djecom i nasilja nad djecom škola je dužna postupati u skladu s pozitivnim propisima Republike Hrvatske.

**Članak 51.**

U slučaju nasilja među djecom u školi svi radnici škole dužni su:
- odmah prekinuti nasilno ponašanje učenika i odvojiti učenike;
- pružiti pomoć i podršku učeniku koji je doživio nasilje;

- popuniti obrazac o evidenciji sukoba i nasilja u školi;
- odmah obavijestiti o događaju razrednika, stručnog suradnika škole ili ravnatelja;

**XI. KRŠENJE KUĆNOG REDA**

**Članak 52.**

Postupanje prema odredbama ovoga Pravilnika sastavni je dio radnih obveza radnika i učenika Škole. Radnik koji postupi suprotno odredbama ovoga pravilnika, odgovoran je za povredu radne obveze. Učenici i roditelji koji postupe suprotno odredbama ovoga pravilnika, odgovorni su prema Statutu Škole.

**Članak 53.**

Učeniku se za ponašanja suprotna odredbama ovog Kućnog reda mogu izreći pedagoške mjere sukladno odredbama Zakona o odgoju i obrazovanju u osnovnoj i srednjoj školi, Pravilniku o kriterijima za izricanje pedagoških mjera te odredbama statuta Škole.

**Članak 54.**

O slučajevima težih neprihvatljivih ponašanja učenika prema drugim učenicima, diskriminacije, nasilničkog ili neprijateljskog ponašanja ravnatelj Škole dužan je izvijestiti nadležna državna tijela te postupiti prema propisanim protokolima.

**XII. PRIJELAZNE I ZAVRŠNE ODREDBE**

**Članak 55.**

Razrednik je dužan upoznati sve učenike i roditelje svog razrednog odjela s odredbama ovog Pravilnika.

**Članak 56.**

Ovaj pravilnik stupa na snagu danom objavljivanja na oglasnoj ploči Škole.

Pravilnik je objavljen 28. 03. 2017. godine na oglasnoj ploči škole.

**Članak 57.**

Stupanjem na snagu ovoga Pravilnika prestaje važiti Pravilnik o kućnom redu Klasa: 602-01/14-01/174, Urbroj:2181-46-14-01 od 30. 09. 2014. godine.

 *PREDSJEDNICA ŠKOLSKOG ODBORA:*

 ***Marijana Zaro***

 *RAVNATELJICA:*

***Majda Asanović***

Klasa. 602-01/17-01/59

Urbroj: 2181-46-17-1

Split, 27. 03. 2017.